ኢትዮጵያ በድህነት ቅነሳ ባስመዘገበችው አፈፃጸም ተሸላሚ ሆነች
– ኢትዮጵያ በድህነት ቅነሳ ባስመዘገበችው አፈፃጸም ከመንግሥታቱ ድርጅት የምግብና እርሻ ድርጅት-ፋኦ የተዘጋጀላትን ሽልማት ዛሬ ትቀበላለች።የዓለም የምግብና የእርሻ ድርጅት-ፋኦ ያዘጋጀውን ሽልማት ለመቀበል ጠቅላይ ሚኒስትር ኃይለማርያም ደሳለኝ በጣልያን ሮም ተገኝተዋል።በ39ኛው የፋኦ ጉባዔ ላይ ለኢትዮጵያ የሚበረከተው ሽልማት ባለፉት ዓመታት ድህነትን በከፍተኛ ደረጃ በመቀነስ ላሳየችው አፈፃጸም እውቅና የሚሰጥ ነው።ለውጤቱ መመዝገብ ደግሞ የግብርናው ዘርፍ ከፍተኛውን ድርሻ ይይዛል።በምዕተ ዓመቱ የልማት ግብ ከተቀመጡ ግቦች መካከል ድህነትና የምግብ እጥረትን በግማሽ መቀነስ የሚለው አንዱ ነው።ችግሩን ፈጥነው በመቀነስ ግቡን እንዲያሳኩ ከሚጠበቁ አገራት መካከል ደግሞ ኢትዮጵያ አንዷ ናት።ኢትዮጵያን ጨምሮ 72 አገራት ግቡን ማሳካት የቻሉ ሲሆን ኢትዮጵያ ግን ግቡን አንድ ዓመት ቀድማ ነው ማሳካት የቻለችው።በመሆኑም መነሻዋ ከችግር መሆኑና ችግሩን ያቃለለችበት ፍጥነት ከእነዚህ አገራት ጋር ሲነፃጸር የላቀ በመሆኑ ቀድማ እውቅና እንድታገኝ አስችሏታል።አሁን ደግሞ በአጠቃላይ የዓለም የምግብና የእርሻ ድርጅትና የዓለም የምግብ ፕሮግራም በጋራ የዕውቅና መርሃ ግብር አዘጋጅተዋል።የግብርና ሚኒስትሩ አቶ ተፈራ ደርበው እንደሚሉት ግቡን ማሳካት ብቻ የመጨረሻ ውጤት አይደለም።“አሁንም በኢትዮጵያ ከድህነት በታቸ የሚኖሩ ዜጎች በመኖራቸው ዕውቅናው የሚያኩራራ የመጨረሻ ግብ ሳይሆን ለበለጠ ውጤት የሚያተጋ ነው” ሲሉ ተናግረዋል።እንደ ሚኒስትሩ ገለፃ ሽልማቱ ኢትዮጵያ የተከተለችው የግብርና መር ፖሊሲ ውጤታማ መሆኑን የሚያረጋግጥ ነው።ከድህረ 2015 በኋላ ዘላቂ የልማት ግብ ተብሎ የዓለም አገራት ቃል የሚገቡበት ሰነድ እየተዘጋጀ ነው።ኢትዮጵያም እንደ አውሮፓውያን አቆጣጠር በ2025 ረሃብን ወደ ዜሮ ደረጃ ለማምጣት እየሰራች ነው።“የተገኘውን ልምድ በመቀመር በ2025 ረሃብን ወደ ዜሮ ለማውረድ በተለይም ደግሞ እንደ የምዕተ ዓመቱ የልማት ግብ ሁሉ ቀድሞ ለማሳካት እንሰራለን” ነው ያሉት ሚኒስትሩ።የዓለም ባንክ በዚህ ዓመት መጀመሪያ ያወጣው ሪፖርት እንደሚያሳየው እንደ አውሮፓውያን አቆጣጠር በ2000 በኢትዮጵያ የነበረው 44 በመቶ የድህነት መጠን በ2011 ወደ 33 በመቶ ወርዷል።(ኢዜአ)